# Manus om dåp

*11. november 2014 – versjon 1*

## Å bære et barn til dåp

Fra generasjon til generasjon har vi båret barna til dåpen. Den kristne troen som foreldrene selv vokste opp med og som betydde noe for dem, skulle føres videre til egne barn. Så når vi bringer barna våre til dåpen i dag, stiller vi oss i rekken av mennesker som har opplevd det verdifulle ved en kristen tradisjon og tro som en basis i livet.

### En fin dåpsopplevelse

Vi ønsker at hver enkelt familie skal få en fin dåpsopplevelse, bli sett og ivaretatt. Dåpen er svært viktig for kirken og vi ønsker at familien skal oppleve det. Den kristne dåpen er et tydelig oppdrag fra Jesus til disiplene sine – i det vi kaller ”dåpsbefalingen”.

### Hva er dåpen?

Dåpen er begynnelsen på et livslangt fellesskap med Gud – og med kristne over hele verden. Små barn velger ikke annet enn det foreldre velger for dem – enten det ene eller det andre – og for å erfare hva tro er, behøver de hjelp med det. Etter hvert som barnet vokser, må troen få modnes i takt med barnet.

### Hva er faddere?

Fadderne har som oppgave og ansvar å legge til rette for at barnet modnes i sin tro – og dette ansvaret deles med foreldre og menighet.

### Velkommen til dåp – både på søndager og hverdager!

Hver søndag formiddag, hele året gjennom (med bare noen få unntak), inviterer vi til dåp. Og skulle en lørdag, eller en annen dag, være en bedre mulighet for deg, ditt barn, familie og venner, legger vi også til rette for det.

### Dåp av større barn, ungdommer og voksne

Mange barn døpes når de er noen måneder gamle – og andre blir døpt senere i livet. Vi er glade for å kunne legge til rette for at barn i ulike aldre, ungdommer, voksne – eller til og med hele familier – kan døpes.

I samarbeid med familien finner vi da ut hvordan vi best kan legge til rette for en fin dåpsdag – enten nå dåpen foregår under gudstjenesten søndag eller en annen dag.

### Kan jeg feire dåp i en annen kirke?

Alle står fritt til å velge kirke til dåpen. Noen ønsker en annen kirke enn den de sokner til – og det er helt i orden. Dette melder dere fra om ved innmeldingen til dåp. Uavhengig av hvilken kirke dere ønsker dåp i, blir dere invitert til dåpssamtale i kirken dere sokner til.

## Det praktiske ved dåpen

### Ok, jeg har meldt oss til dåp. Hva nå?

Når barnet er meldt inn til dåp, er dåpssamlingen neste skrittet på veien. Vi kaller inn deg og de du mener skal være med til samling. Her vil du møte andre familier som også skal ha dåp samme måned som deg. Det er menighetens prester som leder samlingen. Målet vårt er å forberede dere som dåpsfamilie på det som ligger foran.

Vi snakker om hvorfor kirken praktiserer dåp og hvilket tilbud menigheten har i trosopplæringen. Vi snakker om praktiske ting i dåpsgudstjenesten, vi tenner bønnelys og vi ber for hvert enkelt dåpsbarn. Dåpssamlingen foregår i Bekkefaret kirke – uavhengig av hvilken kirke barnet skal døpes i, slik at vi får god kontakt med dåpsfamilien.

### Dåpssamtale

Av og til hender det at foreldre er usikre på om de ønsker å døpe barnet sitt eller man har spørsmål som man ikke ønsker å ta opp i plenum. For de som ønsker det, legger menighetens prester mer enn gjerne til rette for en individuell samtale hvor vi snakker om det familien vil ta opp.